Hagegnomen Bjarnes hageblogg: februar 2013
Wordless Wednesday her.
Lagt inn av Bjarne Johannessen kl. 15:01
Da var det offisiellt! Vaffelsesongen 2013 i drivhuset er åpnet. Jeg vil her bringe bilder av såvel vaffeljernet som første og andre vaffel. Som en liten bonus kommer bilde av "gradestokken". Første vaffel først; rett skal være rett.
Første vaffel
Andre vaffel
Så vil jeg gjerne få presentere: Vaffeljernet! Og nei, vi bruker ikke sursild på vaflene. Det er fjorårets solbærsyltetøy hvor glasset er noe forvirrende merket.
Jeg har jo tidligere orientert om hvordan drivhuseffekten virkelig virker i vårt drivhus. I dag kunne vi notere 6,8 grader ute og 28,6 grader inne i drivhuset. Se bare her:
Jadda, nå snakkær vi!
Lagt inn av Bjarne Johannessen kl. 13:23
Blommig fredag Bland rosor och bladlöss
I 2009 besøkte vi en barneskole i Kiambu rett utenfor Nairobi i Kenya. Det var en spesiell opplevelse. Barna var glade og fornøyde, spesiellt fornøyde var de fordi de gikk på en god skole. Alle barna kunne skolens målsettinger, og svarte i kor på rektors spørsmål.
Det var bra med blomster og grønt på skolens område. Det er flotte blomster, men de kommer ikke opp mot de flotte menneskene.
Se disse glade skoleelevene som vinker oss av gårde etter besøket.
Dette er barn som er veldig bevisste på fordelene med å ha en utdanning! Har de først fått sjansen til å gå på skole, så lar de ikke muligheten gå fra seg; de griper dagen.
Ha en gripende fredag, alle sammen!
OK, jeg bryr deg med nok et blogginnlegg fra Kiel. Denne gangen tenkte jeg å vise noen bilder fra et lite torg i byen, og hvor fint de har gjort det med brostein.
Sommerstid renner det vann i hele anlegget, og jeg er temmelig sikker på at det er riktig så flott. Nå i februar får vi nøye oss med noen få bilder som viser hvor organiske former de har klart å lage av brosteinene. Det ser nesten ut som om det er det naturlige landskapet som er dekket med brostein, ikke sant?
I går var det en liten periode midt på dagen hvor det var sol! Bare det er jo helt fantastisk, men det er ikke bare det som er poenget i dette innlegget. Det er jo så mye snakk om drivhuseffekten, og at den gir global oppvarming. Det tror jeg er riktig, for se bare hvordan temperaturen inne i drivhuset blir etter en liten time med sol.
Dette er en liten værstasjon som vi har i drivhuset. Det går vel an å lese på bildet at utetemperaturen er 1,2 grader, mens innetemperaturen er hele 17,4 grader. Og dette er altså i et uisolert drivhus, ingen ekstra oppvarming, bare sola og drivhuseffekten. Dette innebærer at hagesesongen, eller i alle fall utesesongen kan utvides i begge ender. Blir det sol midt på dagen i dag, så tar jeg lunsjen i drivhuset!
Jeg slenger med et par bilder av omgivelsene rundt drivhuset, også. Den generelle oppfattningen her i huset er at nå har vi hatt lang nok vinter. Vi er klare for vår, nå.
Artisjokk; naboens floks i bakgrunnen
La meg slå et lite slag for artisjokken, denne litt underlig utseende planten som ikke får bestemt seg om den vil være grønnsak eller blomst.
Artisjokk var et nytt innslag i kjøkkenhagen sist sommer. Vi hadde jo smakt sånne artisjokkhjerter på glass, men la meg si med en eneste gang at fersk artisjokk, the real thing, er noe ganske annet. Det kan etter mitt syn ikke sammenlignes i det hele tatt. For mens varianten på glass er en ganske kjip sak med smak av eddik, så er den ferske varianten en spennende grønnsak som er anderledes enn mye annet.
Vi koker de uutsprungne blomstene i lettsaltet vann, og serverer den gjerne som forrett med en eller annen smør-basert saus (hollandaise, bearnaise eller Sandefjordssmør). Man bryter så av de enkelte bladene, dypper bunnen av bladet i sausen, og "drar av" den møre delen nederst på bladet mellom tennene. Ja ja, dere visste sikkert det fra før.
Vi synes i alle fall det smaker fantastisk godt. Man må bare tenke seg en fredag ettermiddag på terrassen, et glass hvitvin og en liten artisjokk, vi gleder oss i alle fall!
Har du lyst til å dyrke artisjokk du også? Da kjapper du deg en tur på hagesenteret og kjøper noen frø. De skal såes tidlig, vi sådde våre for flere uker siden. Men fortvil ikke, det er ikke for sent.
Lagt inn av Bjarne Johannessen kl. 18:23
Etiketter: Dyrking, Kjøkkenhage, Oppskrifter, Sommer
Jeg har ikke tenkt å gjøre meg kvikk på andre bloggeres bekostning, men jeg lover aldri, ALDRI, å lage et blogginnlegg om hva jeg har på meg i dag. Hi hi!
I kveld er det nasjonal ved-kveld på NRK2. Det er et interessant fenomen, ikke sant? Endelig kommer gutta som mangler en eller flere fingre frem i rampelyset. I skrivende stund overhører jeg en diskusjon om forskjellen på en skogsøks og en kløyveøks. Det er viktig! (Faktisk! Det er det, det er ikke tilfeldig hva slags verktøy man bruker).
Her ser du et eksempel på hvordan man kan bruke ved som ren dekorasjon. Her er vedkubber festet til plater slik at de illuderer vedstabel. Ganske fint egentlig, selv om det er juks.